CELEX ID: 32010R0406
Publication Date: 2010-04-26

Document:
KOMISIJOS REGLAMENTAS (ES) Nr. 406/2010
2010 m. balandžio 26 d.
kuriuo įgyvendinamas Europos Parlamento ir Tarybos reglamentas (EB) Nr. 79/2009 dėl vandenilinių variklinių transporto priemonių tipo patvirtinimo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 14 d. Europos Parlamento ir Tarybos reglamentą (EB) Nr. 79/2009 dėl vandenilinių variklinių transporto priemonių tipo patvirtinimo ir iš dalies keičiantį Direktyvą 2007/46/EB (1), ypač į jo 12 straipsnį,
kadangi:
(1)
Reglamentas (EB) Nr. 79/2009 yra atskiras reglamentas, skirtas Bendrijos tipo patvirtinimo procedūrai, numatytai 2007 m. rugsėjo 5 d. Europos Parlamento ir Tarybos direktyvoje 2007/46/EB, nustatančioje motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių agregatų patvirtinimo pagrindus (Pagrindų direktyva) (2).
(2)
Reglamente (EB) Nr. 79/2009 nustatomos esminės nuostatos dėl variklinių transporto priemonių, kuriose įrengta vandenilio varomoji sistema, tipo patvirtinimo, vandenilio sistemos sudedamųjų dalių ir šių vandenilio sistemų tipo patvirtinimo bei šių sudedamųjų dalių ir sistemų įrengimo reikalavimų.
(3)
Įsigaliojus šiam reglamentui gamintojai turėtų įgyti teisę savanoriškai pateikti paraiškas suteikti vandenilinėms transporto priemonėms visos transporto priemonės EB tipo patvirtinimą. Tačiau, kai kurios atskiros direktyvos, susijusios su Direktyva 2007/46/EB nustatyta Bendrijos tipo patvirtinimo procedūra, arba tam tikri šių direktyvų reikalavimai neturėtų būti taikomi vandenilinėms transporto priemonėms, nes vandenilinių transporto priemonių techninės charakteristikos gerokai skiriasi nuo įprastų transporto priemonių, kurioms minėtos tipo patvirtinimo direktyvos visų pirma ir buvo skirtos, techninių charakteristikų. Kol minėtos direktyvos bus iš dalies pakeistos taip, kad į jas būtų įtrauktos specialios vandenilinių transporto priemonių nuostatos ir bandymų procedūros, būtina parengti pereinamojo laikotarpio nuostatas, kad vandenilinėms transporto priemonėms nebūtų taikomos minėtos direktyvos arba tam tikri jų reikalavimai.
(4)
Siekiant užtikrinti, kad vandenilinių transporto priemonių vandenilio pildymo įranga, taip pat suprojektuota taip, kad būtų galima naudoti skystą vandenilį, visoje Bendrijoje būtų pildoma saugiai ir patikimai, būtina priimti suderintas vandenilio pildymo įrangos taisykles.
(5)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Apibrėžtys
Šio reglamento sąvokų apibrėžtys:
1)
„vandenilio jutiklis“ - jutiklis, naudojamas vandeniliui ore aptikti;
2)
„0 klasės sudedamoji dalis“ - aukšto slėgio vandenilio sistemos sudedamosios dalys, įskaitant degalų tiekimo vamzdžius ir jungiamąsias detales, kuriose yra vandenilio (vardinis darbinis jo slėgis didesnis kaip 3,0 MPa);
3)
„1 klasės sudedamoji dalis“ - vidutinio slėgio vandenilio sistemos sudedamosios dalys, įskaitant degalų tiekimo vamzdžius ir jungiamąsias detales, kuriose yra vandenilio (vardinis darbinis jo slėgis didesnis kaip 0,45 MPa ir neviršija 3,0 MPa imtinai);
4)
„2 klasės sudedamoji dalis“ - žemo slėgio vandenilio sistemos sudedamosios dalys, įskaitant degalų tiekimo vamzdžius ir jungiamąsias detales, kuriose yra vandenilio (vardinis darbinis jo slėgis ne didesnis kaip 0,45 MPa imtinai);
5)
„ištisinis apvalkalas“ - bako įdėklo apvalkalas, kurio puoštas apvejamas visu bako perimetru ir išilgai;
6)
„žiedinis apvalkalas“ - apvalkalas, kurio pluoštas apie cilindrinę įdėklo dalį apvejamas tik pagal perimetrą taip, kad bako išilginės ašies kryptimi neveiktų jokia didesnė apkrova;
7)
„Nm3“ arba „Ncm3“ - sausųjų dujų kiekis, kuris užima 1 m3 arba 1 cm3 tūrį esant 273,15 K (0 °C) temperatūrai ir 101,325 kPa (1 atmosferos) absoliučiajam slėgiui;
8)
„eksploatavimo trukmė“ - bako saugaus naudojimo (metais) laikantis naudojimo sąlygų trukmė;
9)
„vandenilio sistemos tipas“ - vandenilio sistemų, nesiskiriančių prekių ženklu ar šių sistemų gamintojo ženklu arba sudedamosiomis dalimis, įmontuotomis šiose vandenilio sistemose, grupė;
10)
„transporto priemonės su vandenilio varomąja sistema tipas“ - transporto priemonių, kuriose naudojamas tokios pat būsenos vandenilis arba kurių nesiskiria vandenilio sistemos (-ų) pagrindinės charakteristikos, grupė;
11)
„vandenilio sistemos sudedamosios dalies tipas“ - vandenilio sistemos sudedamųjų dalių, nesiskiriančių jokiu iš šių požymių, grupė:
a)
prekių ženklu arba jų gamintojo ženklu;
b)
klasifikacija
c)
pagrindine funkcija;
12)
„elektroninė kontrolės sistema“ - agregatų, sukurtų veikti kartu, kad užtikrintų nurodytos transporto priemonės valdymo funkciją, taikant elektroninį duomenų apdorojimą, derinys;
13)
„transporto priemonių sudėtinės elektroninės valdymo sistemos“ - elektroninės valdymo sistemos, kurioms taikoma valdymo hierarchija, kai elektroniniais įtaisais valdomą funkciją galima atšaukti pasirenkant aukštesnio lygio elektroninę valdymo sistemą ir (arba) funkciją ir kai ta funkcija gali tapti sudėtinės sistemos dalis;
14)
„bakas“ - bet kokia kriogeninio vandenilio arba suslėgtojo dujinio vandenilio bakų sistema, išskyrus bet kokias kitas vandenilio sistemos sudedamąsias dalis, kurias galima pritvirtinti prie bako ar įmontuoti jo viduje;
15)
„bako sąranka“ - įmontuotomis ir sujungtomis degalų tiekimo vamzdžiams susieti du arba daugiau bakų, apsaugotų korpuso kevalu arba apsauginiu rėmu;
16)
„darbo ciklas“ - vandenilio virsmo sistemos (-ų) vienas įjungimo ir išjungimo ciklas;
17)
„pripildymo ciklas“ - slėgio padidėjimas daugiau kaip 25 % bako darbinio slėgio tiekiant iš išorės vandenilį;
18)
„slėgio reguliatorius“ - įtaisas, kuriuo kontroliuojamas dujinių degalų tiekimo vandenilio virsmo sistemai slėgis;
19)
„pirminis slėgio reguliatorius“ - slėgio reguliatorius, kurio įleidžiamosios angos slėgio vertė atitinka bako slėgio vertę;
20)
„atgalinis vožtuvas“ - vožtuvas, praleidžiantis vandenilį tik viena kryptimi;
21)
„slėgis“ - manometrinis slėgis pagal atmosferos slėgį (matuojama MPa), jeigu nenurodyta kitaip;
22)
„jungiamoji detalė“ - montuojant vamzdynus, vamzdžius arba lanksčiųjų vamzdžių sistemas naudojama jungtis;
23)
„lanksčioji degalų tiekimo linija“ - lankstieji vamzdžiai arba žarnos, kuriais teka vandenilis;
24)
„šilumokaitis“ - vandenilio šildymo įtaisas;
25)
„vandenilio filtras“ - filtras alyvai, vandeniui ir purvui iš vandenilio išskirti;
26)
„automatinis vožtuvas“ - ne rankomis, o valdikliu valdomas vožtuvas, išskyrus 20 punkte apibrėžtą atgalinį vožtuvą;
27)
„slėgio ribotuvas“ - ne kartotinio įjungimo įtaisas, kurį įjungus pagal nustatytas sąlygas iš slėginės vandenilio sistemos išleidžiamas skystis;
28)
„slėgio ribojimo vožtuvas“ - slėgiu aktyvinamas kartotinio įjungimo įtaisas, kurį aktyvavus pagal nustatytas sąlygas iš slėginės vandenilio sistemos išleidžiamas skystis;
29)
„degalų pildytuvas“ - įtaisas, naudojamas degalinėje pildant degalų baką;
30)
„išimamoji bakų sistema“ - transporto priemonėje įrengiama išimamoji sistema, kurioje įmontuotas vienas arba daugiau bakų ar bakų sąranka ir kuri juos apsaugo;
31)
„išimamosios bakų sistemos jungtis“ - vandenilio sistemos jungiamasis įtaisas, išimamąją bakų sistemą sujungiantis su ta vandenilio sistemos dalimi, kuri transporto priemonėje nejudamai įrengta;
32)
„savaiminis apspaudimas“ - poveikio slėgiu procedūra, taikoma gaminant kompozitinius balionus su metaliniais įdėklais, kurių įtempimas viršija tamprumo ribą ir šio įtempimo pakanka liekamajai plastinei deformacijai; dėl to įdėklai, jeigu vidinis slėgis lygus nuliui, yra veikiami gniuždomųjų įtempių, o pluoštai - tempimo įtempių;
33)
„įdėklas“ - bako dalis, naudojama kaip dujoms nelaidus vidinis kevalas, ant kurio vejamas stiprinamasi pluoštas, kad būtų gautas reikiamas stipris;
34)
„aplinkos oro temperatūra“ - 20 °C ± 10 °C temperatūros intervalas;
35)
„agregatai“ - sistemų sudedamųjų dalių mažiausios sąrankos, aprašytos VI priede, kurios identifikavimo, analizės arba pakeitimo tikslais laikomos vientisu objektu;
36)
„transporto priemonės prošvaisa“ - atstumas nuo žemės paviršiaus plokštumos iki transporto priemonės apačios;
37)
„saugos įtaisas“ - įtaisas, užtikrinantis saugų sistemos veikimą įprastomis eksploatavimo sąlygomis arba leidžiamosios trikties sąlygomis;
38)
„vandenilio virsmo sistema“ - sistema vandeniliui paversti elektros, mechanine arba šilumine energija, kurioje įrengta (-os), pvz., varymo sistema (-os) arba pagalbinė (-ės) jėgainė (-ės);
39)
„neleidžiamosios trikties intervalas“ - (proceso kintamojo) intervalas, kuriame numatomas nepageidaujamas įvykis;
40)
„sandarumo bandymo dujos“ - įmanomas aptikti vandenilio dujų, helio dujų arba inertinių dujų mišinio kiekis;
41)
„įprasto veikimo intervalas“ - (proceso kintamojo) numatytas verčių kitimo intervalas;
42)
„išorinis slėgis“ - vidinio bako išgaubtąją sienelę arba išorinį apgaubą veikiantis slėgis;
43)
„išorinis apgaubas“ - bako dalis, gaubianti vidinį (-ius) baką (-us) ir jo (jų) izoliacijos sistemą;
44)
„standžioji degalų tiekimo linija“ - vamzdžiai, kurie įprastomis eksploatavimo sąlygomis negali lankstytis ir kuriais teka vandenilis;
45)
„dujų tvarkymo sistema“ - sistema, taikoma įprastomis sąlygomis kenksmingam dujų poveikiui pašalinti;
46)
„saugos sistemos“ - proceso kontrolės sistemos, kurios, savaime reguliuodamos procesą, užtikrina, kad nebūtų taikomos neleidžiamosios trikties intervalo vertės;
47)
„partija“ - paeiliui pagamintų gatavų bakų, kurių vardiniai matmenys, konstrukcija, nustatytos gamybos medžiagos, gamybos procesas, gamybos įranga ir prireikus terminio apdorojimo laiko trukmė, temperatūra bei atmosfera yra vienodi, kiekis;
48)
„bako įranga“ - visi prie vidinio bako arba bako išorinio apgaubo tiesiogiai pritvirtinti įtaisai;
49)
„gatavas bakas“ - įprastu būdu pagamintas bakas, padengtas išorine danga, taip pat ir gamintojo nurodytu neatskiriamuoju izoliacijos sluoksniu, tačiau be atskiriamosios izoliacijos arba apsaugos;
50)
„trūkimo slėgis“ - slėgis, kuriam veikiant bakas įtrūksta;
51)
„leidžiamosios trikties intervalas“ - (proceso kintamojo) intervalas nuo įprasto veikimo intervalo iki neleidžiamosios trikties intervalo;
52)
„garų šalinimo sistema“ - sistema, kuri įprastomis sąlygomis garus pašalina pirmiau nei atsidaro bako (-ų) slėgio ribotuvas;
53)
„rankinis vožtuvas“ - žmogaus valdomas vožtuvas;
54)
„saugos samprata“ - priemonės, kuriomis saugus veikimas užtikrinamas net atsitikus gedimui ar atsitiktinei trikčiai;
55)
„naudojimo stebėjimo ir kontrolės sistema“ - sistema, skaičiuojanti pripildymo ciklus ir neleidžianti naudoti transporto priemonės, kai viršijamas iš anksto nustatytas pripildymo ciklų skaičius;
56)
„degalų tiekimo linija“ - vamzdžiai, kuriais vandenilis tiekiamas vandenilio virsmo sistemai (-oms);
57)
„kompozitinis bakas“ - daugiau nei iš vienos medžiagos pagamintas bakas;
58)
„apvejamasis apvalkalas“ - apie įdėklą apvejamas jį sustiprinantis derva įmirkytas nenutrūkstamas pluoštas;
59)
„savaiminio apspaudimo slėgis“ - slėgis apvilktame bake, kuriam veikiant įtempiai tinkamai pasiskirsto tarp įdėklo ir apvalkalo;
60)
„funkcinio veikimo riba“ - išorinės fizinės ribos, kuriomis apibrėžiama sistemos galimybė vykdyti kontrolę;
61)
„kontrolės intervalas“ - intervalas, kuriuo sistema gali vykdyti kontrolę atsižvelgdama į išėjimo kintamąjį;
62)
„perdavimo linijos“ - skirtingose vietose įrengtų agregatų sujungimo priemonės signalams, eksploataciniams duomenims arba tiekiamai energijai perduoti;
63)
„aukštesnio lygio sistemos ir (arba) funkcijos“ - valdymo priemonės ir (arba) funkcijos su papildomomis apdorojimo ir (arba) kontrolės nuostatomis, skirtomis transporto priemonės veikimui keisti siunčiant komandas atlikti įprastos (-ų) transporto priemonės valdymo sistemos funkcijos (-ų) pakeitimus.
2 straipsnis
Administracinės nuostatos dėl EB tipo patvirtinimo suteikimo transporto priemonei atsižvelgiant į vandenilio varomąją sistemą
1. Gamintojas arba jo atstovas tipo patvirtinimą teikiančiai institucijai įteikia transporto priemonės EB tipo patvirtinimo paraišką atsižvelgiant į vandenilio varomąją sistemą.
2. Paraiška rengiama pagal I priedo 1 dalyje pateiktą informacinio dokumento pavyzdį.
Gamintojas pateikia I priedo 3 dalyje nustatytą informaciją, kad būtų galima periodiškai atlikti kartotinį tikrinimą, kol nėra pasibaigusi transporto priemonės eksploatavimo trukmė.
3. Jeigu laikomasi III priedo 1 dalyje arba IV priedo 1 dalyje, V priede ir VI priede nustatytų atitinkamų reikalavimų, patvirtinimą teikianti institucija suteikia EB tipo patvirtinimą ir pagal Direktyvos 2007/46/EB VII priede nustatytą numeravimo sistemą išduoda tipo patvirtinimo numerį.
Valstybė narė negali to paties numerio suteikti kito tipo transporto priemonei.
4. Taikydama šio straipsnio 3 dalį, tipo patvirtinimą suteikianti institucija išduoda EB tipo patvirtinimo pažymėjimą, kurio pavyzdys nustatytas I priedo 2 dalyje.
3 straipsnis
Administracinės nuostatos dėl EB sudedamosios dalies tipo patvirtinimo suteikimo vandenilio sistemos sudedamosioms dalims ir sistemoms
1. Gamintojas arba jo atstovas tipo patvirtinimą teikiančiai institucijai įteikia paraišką suteikti vandenilio sistemos sudedamajai daliai arba vandenilio sistemai EB sudedamosios dalies tipo patvirtinimą.
Paraiška rengiama pagal II priedo 1 dalyje pateiktą informacinio dokumento pavyzdį.
2. Jeigu laikomasi III priede arba IV priede nustatytų atitinkamų reikalavimų, patvirtinimą teikianti institucija suteikia EB sudedamosios dalies tipo patvirtinimą ir pagal Direktyvos 2007/46/EB VII priede nustatytą numeravimo sistemą išduoda tipo patvirtinimo numerį.
Valstybė narė negali to paties numerio suteikti kito tipo vandenilio sistemos sudedamajai daliai arba vandenilio sistemai.
3. Taikydama šio straipsnio 2 dalį, tipo patvirtinimą teikiančiai institucija išduoda EB tipo patvirtinimo pažymėjimą, kurio pavyzdys nustatytas II priedo 2 dalyje.
4 straipsnis
Pagal Direktyvos 2007/46/EB 6 ir 9 straipsnius suteikiant visos transporto priemonės EB tipo patvirtinimą vandenilinėms transporto priemonėms netaikoma:
1)
Tarybos direktyva 80/1268/EEB (3);
2)
Tarybos direktyva 80/1269/EEB (4) dėl vandenilinių transporto priemonių, kurias varo vidaus degimo variklis;
3)
Tarybos direktyvos 70/221/EEB (5) I priedas;
4)
Europos Parlamento ir Tarybos direktyvos 96/27/EB (6) II priedo 3.3.5. skirsnis ir II priedo 1 priedėlio 4.3.2 skirsnis;
5)
Europos Parlamento ir Tarybos direktyvos 96/79/EB (7) II priedo 3.2.6 skirsnis ir II priedo 1 priedėlio 1.4.2.2. skirsnis.
5 straipsnis
EB sudedamosios dalies tipo patvirtinimo ženklas
Visos vandenilio sistemos sudedamosios dalys arba kiekviena vandenilio sistema, atitinkanti EB sudedamosios dalies tipo, kurio patvirtinimas buvo suteiktas pagal šį reglamentą, reikalavimus turi būti paženklinta II priedo 3 dalyje nustatytu EB sudedamosios dalies tipo patvirtinimo ženklu.
6 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje 2010 m. balandžio 26 d.

EuroVoc Classification:
Level 1: 100160
100159
100155
100158
100147
100154
Level 2: 100191
100269
100261
100265
100194
100242
100238
Level 3: 2015
3185
3809
3641
2364
1707
1786
All Descriptors: 1275
1631
177
1806
4654
5235
5262
5481